paragraph_text: Georges Feydeau (8. prosinca 1862. - 5. lipnja 1921.) veliki francuski komediograf i majstor vodvilja, nasljednik je “kralja vodvilja” Eugènea Labichea, ali na stanovit način i samoga Jeana-Baptistea Poquelina, poznatijega pod imenom Molière. Otkačeno duhovite i virtuozno napisane Feydeauove tekstove obožava publika u cijelome svijetu, pa predstavljaju čvrsta uporišta svih ambicioznijih suvremenih kazališnih repertoara. Njegovo je kazalište blisko farsi, prepuno bučne komike, nevjerojatnih zapleta i apsurda. Vrijednost opusa je u strogoj logici, vrtoglavoj brzini promjena, ali i smislu za pojedinca. Njegova najpoznatija djela su: „Krojač za dame“, „Lenta“, „Idemo u lov“, „Pobrini se za Ameliju“ i „Buba u uhu.“